b'\n_START_ARTICLE_\nPasala\n_START_SECTION_\nPl\xc4\x97\xc5\xa1r\xc5\xabn\xc5\xb3 pasalos\n_START_PARAGRAPH_\nMed\xc5\xbeiojimas i\xc5\xa1 pasal\xc5\xb3 yra vienas da\xc5\xben\xc5\xb3 b\xc5\xabd\xc5\xb3, kuriuos naudoja pl\xc4\x97\xc5\xa1r\xc5\xabnai. Kitas da\xc5\xbenas b\xc5\xabdas\xc2\xa0\xe2\x80\x93 persekiojimas._NEWLINE__NEWLINE_Pasaloje grobio tyko lydekos, katinai (tiek namin\xc4\x97s kat\xc4\x97s, tiek, pvz., li\xc5\xabtai), vorai tarantulai ir daug kit\xc5\xb3 pl\xc4\x97\xc5\xa1r\xc5\xabn\xc5\xb3. Pl\xc4\x97\xc5\xa1r\xc5\xabnai pasal\xc5\xabnai paprastai pasi\xc5\xbeymi tam tikromis adaptacijomis, pvz., pasal\xc5\xabnai gali staigiai spurtuoti, kad sugaut\xc5\xb3 grob\xc4\xaf, ta\xc4\x8diau jiems stinga i\xc5\xa1tverm\xc4\x97s ilgam persekiojimui. Pvz., lydekos povandenini\xc5\xb3 \xc5\xbeoli\xc5\xb3 s\xc4\x85\xc5\xbealyne tyko, kol priart\xc4\x97s kokia tinkamo dyd\xc5\xbeio \xc5\xbeuvis, tada \xe2\x80\x9e\xc5\xa1oka\xe2\x80\x9c pirmyn ir griebia. Bet jeigu auka sp\xc4\x97ja nuplaukti, lydeka nebesiveja, nes tam nepritaikyti nei\xc5\xa1tvermingi raumenys, o ir k\xc5\xabno forma (pvz., uodegos peleko forma) tinka tik trumpam sprintui.\n_START_SECTION_\nKarin\xc4\x97s pasalos\n_START_PARAGRAPH_\nPasalos buvo ir yra prakti\xc5\xa1kai vienas pagrindini\xc5\xb3 kovos b\xc5\xabd\xc5\xb3, kuriuos naudoja partizanai.\n_START_SECTION_\nOro pasala\n_START_PARAGRAPH_\nVienas ar keli naikintuvai ar sraigtasparniai patruliuoja ten, kur prie\xc5\xa1ininkas j\xc5\xb3 negali pasteb\xc4\x97ti, ir laukia, kol pasirodys prie\xc5\xa1as. Antrojo pasaulinio karo metais naikintuvai da\xc5\xbenai sl\xc4\x97pdavosi u\xc5\xbe debes\xc5\xb3 (dabar tai nepadeda, nes prakti\xc5\xa1kai visi kariniai l\xc4\x97ktuvai naudoja radarus). Prie\xc5\xa1tankiniai sraigtasparniai slepiasi u\xc5\xbe kalv\xc5\xb3, med\xc5\xbei\xc5\xb3 vir\xc5\xa1\xc5\xabni\xc5\xb3.\n_START_SECTION_\nPrie\xc5\xa1tankin\xc4\x97 pasala\n_START_PARAGRAPH_\nSp\xc4\x97jamoje prie\xc5\xa1o tank\xc5\xb3 pasirodymo vietoje \xc4\xafrengiamos pasl\xc4\x97ptos prie\xc5\xa1tankini\xc5\xb3 patrank\xc5\xb3, tank\xc5\xb3, granatsvaidinink\xc5\xb3, prie\xc5\xa1tankini\xc5\xb3 raket\xc5\xb3 ar kit\xc5\xb3 prie\xc5\xa1tankini\xc5\xb3 ginkl\xc5\xb3 pozicijos. Jos neretai derinamos su kitomis priemon\xc4\x97mis, pvz., min\xc5\xb3 laukais, kasetin\xc4\x97mis minavimo priemon\xc4\x97mis, kurios leid\xc5\xbeia keliomis salv\xc4\x97mis u\xc5\xbeminuoti tank\xc5\xb3 atsitraukimo keli\xc4\x85.\n_START_SECTION_\nTank\xc5\xb3 pasala\n_START_PARAGRAPH_\nTank\xc5\xb3 pasala gali b\xc5\xabti surengta tykant prie\xc5\xa1o tank\xc5\xb3 ar kitoki\xc5\xb3 dalini\xc5\xb3.\n_START_SECTION_\nArtilerijos pasala\n_START_PARAGRAPH_\nI\xc5\xa1 anksto parengtos artilerijos pozicijos, apsaugotos p\xc4\x97stinink\xc5\xb3 daliniais, laukia, kol numatytoje vietoje pasirodys prie\xc5\xa1o daliniai.\n_START_SECTION_\nZenitin\xc4\x97 pasala\n_START_PARAGRAPH_\nPagal mar\xc5\xa1rut\xc4\x85, kuriuo prie\xc5\xa1o l\xc4\x97ktuvams ar sraigtasparniams patogu skristi, \xc4\xafrengiamos zenitin\xc4\x97s artilerijos ar prie\xc5\xa1l\xc4\x97ktuvini\xc5\xb3 raket\xc5\xb3 pozicijos. Prie\xc5\xa1l\xc4\x97ktuviniai ginklai nelauktai, palankiausomis s\xc4\x85lygomis ap\xc5\xa1audo prie\xc5\xa1o aviacij\xc4\x85.\n_START_SECTION_\nLaiv\xc5\xb3 pasala\n_START_PARAGRAPH_\nAtviroje j\xc5\xabroje sl\xc4\x97ptis gali tik povandeniniai laivai, kurie paprastai tykodavo prie\xc5\xa1o transportini\xc5\xb3 ar karo laiv\xc5\xb3._NEWLINE__NEWLINE_Artilerijos, raketiniai (pvz., raket\xc5\xb3 kateriai) ir torpediniai (pvz., torpediniai kateriai) laivai gali tykoti prie\xc5\xa1o laiv\xc5\xb3 tik pakrant\xc4\x97se, kur gali sl\xc4\x97ptis \xc5\xa1cheruose, u\xc5\xbe saleli\xc5\xb3, ky\xc5\xa1uli\xc5\xb3.\n_START_SECTION_\nMin\xc5\xb3 pasala\n_START_PARAGRAPH_\nMin\xc5\xb3 pasala gali b\xc5\xabti vadinami atskiri atvejai, kai naudojamos nuotolinio valdymo minos, kurios susprogdinamos, kai reikiamas prie\xc5\xa1o dalinys \xc4\xafeina ar \xc4\xafva\xc5\xbeiuoja \xc4\xaf naikinimo zon\xc4\x85._NEWLINE__NEWLINE_Antrojo pasaulinio karo metais, kai Raudonoji Armija trauk\xc4\x97si, sprogdintojai atsitraukdami minavo pastatus, kuriuose, buvo sp\xc4\x97jama, turi \xc4\xafsikurti vokie\xc4\x8di\xc5\xb3 kariuomen\xc4\x97s \xc5\xa1tabai. Galingos minos b\xc5\xabdavo gerai paslepiamos (vokie\xc4\x8di\xc5\xb3 i\xc5\xa1minuotojai j\xc5\xb3 neaptikdavo), o kai \xc5\xbevalgyba prane\xc5\xa1davo, kad pastate apsistojo vokie\xc4\x8di\xc5\xb3 \xc5\xa1tabas, radijo signalu min\xc4\x85 susprogdindavo.'